### Beslutningstema

Det skal besluttes, om der skal meddeles dispensation til grønt tag på overdækning, og der skal tages stilling til retningslinjer for administrativ dispensation fra § 7.23 til etablering af grønne tage.

### Sagsfremstilling

Med "grønt tag" forstås et biologisk tag, hvor der er oplagt lave bevoksninger af mos, stenurtsplanter, sedumplanter og græsser. De lette og lavt bevoksede grønne tage betegnes ekstensive grønne tag og vil bruges som begreb i denne sagsfremstilling og i retningslinjerne.

Forvaltningen har modtaget ansøgning om at oplægge ekstensivt grønt tag i forbindelse med etablering af ny overdækning på Ludwig-Andresen-Schule (LAS). Der er givet tilladelse til opførelsen af den ansøgte overdækning med tagpap. Der søges om dispensation til at etablere ekstensivt grønt tag i stedet.

Ejendommen er omfattet af Lokalplan nr. 051-610. Bygningerne på matrikel 2038, Tønder, er udpeget med en SAVE bevaringsværdi på 1 til 4. For Marianne Toft bestemmer lokalplanen, at ny bebyggelse skal opføres således, at den passer ind i gadebilledet jf. de generelle bestemmelser.

Lokalplanen har til formål jf. § 1.1 at sikre, at ny bebyggelse og ombygninger tilpasses købstadsmiljøet, og sikrer således, at nybyggeri tilpasses og udformes i harmoni med naboejendomme med hensyn til volumen, materialer og udseende.

Jf. § 7.21 skal tage ved nybygning udføres med rød vingetegl – model gammel dansk – i naturrød. Der må ikke anvendes vindskedesten, idet de afsluttende sten skal lægges i mørtel.

Jf. § 7.23 må der kun anvendes zink eller tagpap på mindre bygninger som udhuse og overdækkede skure.

Ansøgningen kræver en dispensation fra § 7.23 for at kunne etablere et ekstensivt grønt tag på overdækningen, da der er tale om sekundær bebyggelse. Lokalplanen tager højde for, at der på mindre bygninger kan oplægges anden tagbeklædning end tegl, heriblandt zink og tagpap. Denne dispensation åbner op for, at ”anden tagbeklædning” i visse tilfælde kan udvides til ekstensivt grønt tag.

Ansøger begrunder sin ansøgning med, at de ønsker at fremme udviklingen af grønne tiltag. Det grønne tag vil blive brugt som en aktiv del af undervisningen og formidling af bæredygtighed.

Fordele ved et grønt tag med sedumplanter:

* Miljøvenlig: Sedumplanter absorberer CO2 og producerer ilt, som hjælper med at forbedre luftkvalitet og reducere drivhusgasemissioner.
* Regnvandshåndtering: Planterne og underlaget absorberer regnvand, hvilket mindsker risikoen for oversvømmelse og aflaster kloaksystemet. Sedumtage tilbageholder ca. 29 liter regnvand /m², før vandet ledes i tagnedløb.
* Biodiversitet: Sedumtagets planter tiltrækker insekter og smådyr, hvilket fremmer biodiversiteten og skaber et bedre økosystem på taget.
* Tagets levetid: Sedumtage forlænger levetiden af en tagmembran, ved at beskytte taget mod UVstråler og ekstreme vejrforhold.

I lokalområdet for [adresse] er der etableret flere projekter som led i en skydbrudssikring for byen. Ligeledes er der givet tilladelse til et ekstensivt grønt tag på [adresse] som en del af et større klimasikringsprojekt. Taget på [adresse] er dog ikke synligt fra terræn. LAS ligger i forlængelse af den grønne kile, der løber langs [adresse] og tæt op til Tønder Statsskoles Skolebotaniske Have. Det vil derfor være i harmoni med omgivelserne at afspejle de omkringliggende grønne områder med et ekstensivt grønt tag på overdækningen og derved understøtte tiltag om skydbrudssikring og klimatilpasning.

Ved at åbne op for muligheden for om at etablere ekstensivt grønt tag understøtter projektet FN’s Verdensmål nr. 13: Klimaindsats og nr. 15: Livet på land – sidstnævnte indebærer at forbedre økosystemer og biodiversitet. Ydermere er Tønder Kommune gået med i klimasamarbejdet DK2020 og har i den forbindelse udarbejdet konkrete klimahandleplaner. I handleplanen for klimatilpasning vil Tønder Kommune sikre klimarobusthed i fremtiden, som indebærer sikring mod vand. Ydermere vil Tønder Kommune ifølge klimahandleplanen iværksætte projekter, der fremmer biodiversitet.

Dispensation til ovennævnte vil skabe præcedens for yderligere dispensationer til at oplægge ekstensivt grønt på sekundær bebyggelse i [adresse]. Det er derfor vigtigt, at det præciseres i hvilke konkrete situationer, at Tønder Kommune ønsker at muliggøre dette.

For at sikre en balance mellem de presserende krav om klimatilpasning og fastholde kulturarven og købstadsmiljøet for [adresse], vil følgende retningslinjer blive brugt administrativt i forbindelse med lignende dispensationer.

Retningslinjer for administrativt at kunne give dispensation fra § 7.23 til etablering af ekstensive grønne tag på mindre bygninger i [adresse]

Der kan gives dispensation fra § 7.23 til etablering af ekstensive grønne tage på betingelse af, at:

* det ekstensive grønne tag etableres på baghuse.
* den sekundære bebyggelse/baghuset ligger i forbindelse med en af byens grønne kiler eller ikke kan ses fra offentlig vej.
* etableringen skal kunne begrundes med klimatilpasningstiltag.

### Lovgrundlag

Planloven

### Indstilling Fagchefen for Plan & Udvikling indstiller,

|  |  |
| --- | --- |
| at | der meddeles dispensation til etablering af ekstensivt grønt tag på overdækningen, og |
| at | retningslinjer for administrativ dispensation af ekstensive grønne tage godkendes. |

### Beslutning

Indstillingen godkendt.